|  |
| --- |
| Številka: 510-6/2025-2180-65 |
| Ljubljana, 20. 10. 2025 |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) |

|  |  |  |  |
| --- | --- | --- | --- |
| **ZADEVA: Izhodišča za udeležbo mag. Dejana Židana, državnega sekretarja na Ministrstvu za gospodarstvo, turizem in šport Republike Slovenije, na 8. ministrskem srečanju Prijateljic industrije, v Berlinu, ZRN, 3. novembra 2025 – predlog za obravnavo** | | | |
| 1. Predlog sklepa vlade: | | | |
| Na podlagi prvega odstavka 2. člena in šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10-ZUKN, 8/12, 21/13, 47/13-ZDU-1G, 65/14, 55/17 in 163/22) je Vlada Republike Slovenije na …. seji dne …. pod točko …. sprejela naslednji  SKLEP:   1. Vlada Republike Slovenije je sprejela Izhodišča za udeležbo mag. Dejana Židana, državnega sekretarja na Ministrstvu za gospodarstvo, turizem in šport Republike Slovenije, na 8. ministrskem srečanju Prijateljic industrije, v Berlinu, ZRN, 3. novembra 2025. 2. Vlada Republike Slovenije je določila delegacijo Republike Slovenije v sestavi:  * mag. Dejan Židan, državni sekretar, Ministrstvo za gospodarstvo, turizem in šport (MGTŠ), * mag. Karla Pinter, generalna direktorica Direktorata za notranji trg, MGTŠ, * mag. Snežana Popovič, vodja Službe za evropske zadeve in mednarodno sodelovanje, MGTŠ.   **Barbara Kolenko Helbl**  **GENERALNA SEKRETARKA**  Priloga:  Izhodišča za udeležbo mag. Dejana Židana, državnega sekretarja na Ministrstvu za gospodarstvo, turizem in šport Republike Slovenije, na 8. ministrskem srečanju Prijateljic industrije, v Berlinu, ZRN, 3. novembra 2025 – predlog za obravnavo  Sklep prejmejo:  - Ministrstvo za gospodarsko, turizem in šport,  - Ministrstvo za zunanje in evropske zadeve,  - Ministrstvo za javno upravo,  - Ministrstvo za obrambo,  - Ministrstvo za digitalno preobrazbo,  - Generalni sekretariat Vlade RS,  - Urad Vlade RS za komuniciranje. | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | |
| / | | | |
| **3.a Osebe, odgovorne za strokovno pripravo in usklajenost gradiva:** | | | |
| mag. Snežana Popovič, vodja Službe za evropske zadeve in mednarodno sodelovanje, Ministrstvo za gospodarstvo, turizem in šport | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | |
| / | | | |
| **4. Predstavniki vlade, ki bodo sodelovali pri delu državnega zbora:** | | | |
| **/** | | | |
| 5. Kratek povzetek gradiva:  Državni sekretar na Ministrstvu za gospodarstvo, turizem in šport mag. Dejan Židan se bo, na povabilo nemške zvezne ministrice za gospodarstvo in energijo Katherine Reiche, udeležil 8. ministrskega srečanja Prijateljic industrije (Friends of Industry), ki se bo odvilo v Berlinu, 3. novembra 2025. Gre za neformalno ministrsko konferenco, ki se je prvič sestala leta 2012 v Franciji. Sestavljena je iz držav članic EU, posebej usmerjenih v industrijo, namen pa je redno na letni ravni razpravljati o aktualnih vprašanjih industrijske politike EU. Z 8. konferenco, ki bo potekala 3. novembra 2025 v Berlinu, želi Zvezna republika Nemčija ponovno revitalizirati ta format, namen pa je razpravljati o aktualnih strateških izzivih, s katerimi se sooča evropska industrija v sedanjih spremenjenih in napetih geopolitičnih razmerah.  V dopoldanskem delu zasedanja bodo ministri na podlagi uvodnega predavanja, ki ga bo imel prof. dr. Justus Haucap, direktor inštituta Düsseldorf Institute for Competition Economies (DICE), razpravljali o krepitvi konkurenčnosti evropske industrije. Govorili bodo o najbolj perečih ovirah in potrebnih ukrepih na področju konkurenčnosti evropske industrije, o podpori in pomenu digitalne transformacije industrije ter o zmanjšanju administrativnih bremen, tudi onkraj omnibus predlogov. Razprava se bo nadaljevala v času delovnega kosila in bo namenjena vprašanjem, povezanim z zagotavljanjem odpornosti in potenciala prelivanja obrambnih naložb v evropsko industrijo in krepitev inovacij. Na zasedanju bo sprejeta skupna deklaracija, s pozivom in predlogi za ukrepanje na obravnavanih področjih. | | | |
| / | | | |
| 6. Presoja posledic za: | | | |
| a) | javnofinančna sredstva nad 40.000 EUR v tekočem in naslednjih treh letih | | NE |
| b) | usklajenost slovenskega pravnega reda s pravnim redom Evropske unije | | NE |
| c) | administrativne posledice | | NE |
| č) | gospodarstvo, zlasti mala in srednja podjetja ter konkurenčnost podjetij | | NE |
| d) | okolje, vključno s prostorskimi in varstvenimi vidiki | | NE |
| e) | socialno področje | | NE |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in   mednarodnih organizacij | | NE |
| 7.a Predstavitev ocene finančnih posledic nad 40.000 EUR:  / | | | |
| 7.b Predstavitev ocene finančnih posledic pod 40.000 EUR:  Gradivo nima večjih finančnih posledic na državni proračun. Stroški se krijejo iz proračunskih postavk proračunskega uporabnika, iz katerega so člani delegacije.  Predvideni stroški prevozov, nočitev, dnevnic ter ostalih stroškov znašajo največ 3.000,00 EUR. | | | |
| 8. Predstavitev sodelovanja z združenji občin: | | | |
| Vsebina predloženega gradiva vpliva na:   * pristojnost občin, * delovanje občin, * financiranje občin | | NE | |
| Gradivo (predpis) je bilo poslano v mnenje:   * Skupnosti občin Slovenije SOS: NE * Združenju občin Slovenije ZOS: NE * Združenju mestnih občin Slovenije ZMOS: NE   Predlogi in pripombe združenj so bili upoštevani:   * v celoti, * večinoma, * delno, * niso bili upoštevani.   Bistveni predlogi in pripombe, ki niso bili upoštevani. | |  | |
| **9. Predstavitev sodelovanja javnosti:** | | NE | |
| Skladno s sedmim odstavkom 9. člena Poslovnika Vlade Republike Slovenije (Uradni list RS, št. 43/01, 23/02 – popr., 54/03, 103/03, 114/04, 26/06, 21/07, 32/10, 73/10, 95/11, 64/12, 10/14 in 164/20) sodelovanje javnosti pri sprejemu predloga sklepa ni potrebno. | | NE | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | NE | |
| **11. Gradivo je uvrščeno v delovni program vlade:** | | NE | |

**Matjaž Han**

**MINISTER**

**Izhodišča za udeležbo mag. Dejana Židana, državnega sekretarja na Ministrstvu za gospodarstvo, turizem in šport Republike Slovenije, na 8. ministrskem srečanju Prijateljic industrije, v Berlinu, ZRN, 3. novembra 2025 – predlog za obravnavo**

**I. Namen in program obiska**

Državni sekretar na Ministrstvu za gospodarstvo, turizem in šport mag. Dejan Židan se bo, na povabilo nemške zvezne ministrice za gospodarstvo in energijo Katherine Reiche, udeležil 8. ministrskega srečanja Prijateljic industrije (Friends of Industry), ki se bo odvilo v Berlinu, 3. novembra 2025.

Gre za neformalno ministrsko konferenco, ki se je prvič sestala leta 2012 v Franciji. Sestavljena je iz držav članic EU, posebej usmerjenih v industrijo, namen pa je redno na letni ravni razpravljati o aktualnih vprašanjih industrijske politike EU. Srečanja so do sedaj gostile večje države (Francija, Nemčija, Italija, Poljska), včasih pa tudi manjše, kot npr. Avstrija leta 2019, ko je potekalo zadnje srečanje tega formata. Z 8. konferenco, ki bo potekala 3. novembra 2025 v Berlinu, želi Zvezna republika Nemčija ponovno revitalizirati ta format, namen pa je razpravljati o aktualnih strateških izzivih, s katerimi se sooča evropska industrija v sedanjih spremenjenih in napetih geopolitičnih razmerah.

Glavni cilji in teme tega formata so oblikovanje skupnih stališč glede ključnih izzivov EU industrije in industrijske politike EU, kot so spodbujanje zelenega in digitalnega prehoda, krepitev globalne konkurenčnosti na podlagi krepitve strateških vrednostnih verig v EU ter zaščita EU industrije pred nepošteno globalno konkurenco, boljše povezovanje industrije z raziskavami in inovacijami, ustrezna podpora malim in srednjim podjetjem (MSP) ter izboljšanje regulativnega okolja, zagotavljanja ustreznih spretnosti delovne sile … Vsako srečanje se zaključi z deklaracijo, ki izraža skupne pozive in zahteve držav članic.

V dopoldanskem delu zasedanja bodo ministri na podlagi uvodnega predavanja, ki ga bo imel prof. dr. Justus Haucap, direktor inštituta Düsseldorf Institute for Competition Economies (DICE), razpravljali o krepitvi konkurenčnosti evropske industrije. Govorili bodo o najbolj perečih ovirah in potrebnih ukrepih na področju konkurenčnosti evropske industrije, o podpori in pomenu digitalne transformacije industrije ter o zmanjšanju administrativnih bremen, tudi onkraj omnibus predlogov. Razprava se bo nadaljevala v času delovnega kosila in bo namenjena vprašanjem, povezanim z zagotavljanjem odpornosti in potenciala prelivanja obrambnih naložb v evropsko industrijo in krepitev inovacij. Na zasedanju bo sprejeta skupna deklaracija, s pozivom in predlogi za ukrepanje na obravnavanih področjih.

1. **Stališče**

Pomen industrije je za Slovenijo zelo velik, saj je tretja najbolj industrializirana država v EU, z 22-odstotnim deležem industrije v dodani vrednosti. Prav tako smo v samem vrhu držav članic EU z vidika energetsko intenzivne industrije v strukturi gospodarstva. Smo tudi osma najbolj robotizirana država na svetu.

Slovenska industrija, ki je močno vpeta v evropske dobavne in vrednostne verige, se, tako kot evropska industrija, sooča z velikimi izzivi, ki izhajajo iz geopolitičnih globalnih napetosti in sprememb, iz zavez energetskega oz. zelenega prehoda, digitalizacije in iz pomanjkanja in staranja delovne sile.

Slovenija zato pozdravlja pobude na EU ravni za krepitev konkurenčnosti EU industrije v globalnem merilu, kot so Kompas konkurenčnosti, Dogovor za čisto industrijo ter sektorske pobude za avtomobilsko, jeklarsko in kemijsko industrijo. Meni, da so te pobude dobro izhodišče, da za evropsko in tudi slovensko industrijo vzpostavimo ustrezne okvirne pogoje za krepitev rasti, produktivnosti, proizvodnih zmogljivosti ter da jo spodbudimo na poti k razogljičenju ter okrepimo njeno konkurenčnost v globalnem merilu. Da bi dosegli zastavljene cilje zelenega in digitalnega prehoda, Slovenija meni, da se moramo osredotočiti na vse politike, relevantne za spodbujanje digitalizacije, razogljičenja in krepitev globalne konkurenčnosti evropske industrije. Evropski industriji moramo omogočiti zanesljiv dostop do energije po sprejemljivih in konkurenčnih cenah. Za krepitev zasebnih naložb je pomembno spodbujanje ponudbe in povpraševanja po čistih proizvodih. Osredotočiti se moramo na spodbujanje investicij ter na razvoj novih pristopov in inovativnih finančnih instrumentov, ki bodo zagotovili sinergijo med javnim in zasebnim financiranjem.

Ključnega pomena za krepitev konkurenčnosti evropskega gospodarstva je tudi nadaljnja poglobitev notranjega trga. Slovenija pozdravlja nedavno sprejeto Strategijo za enotni trg in kot ključno prioriteto izpostavlja poenostavitev zakonodaje ter zmanjšanje administrativnih bremen za podjetja. Pri tem izpostavlja načelo »najprej pomisli na male«, saj so mala in srednja podjetja hrbtenica tako slovenskega kot evropskega gospodarstva. Slovenija vidi ogromen neizkoriščen potencial predvsem na področju storitev, kjer je trg še vedno izrazito razdrobljen. Prav tako podpira posodobitev pravil na področju javnega naročanja, ki je tesno povezano z industrijo.

Spodbujanje digitalne transformacije evropske industrije je pomembno za ohranjanje konkurenčnosti v globalnem merilu. Industrija se v EU sooča z različnimi izzivi, kot so hitro spreminjajoče se tehnologije, globalna konkurenca, demografske spremembe in okoljski pritiski. Za pospeševanje digitalizacije industrije je ključno ustrezno podpreti raziskave in inovacije, spodbujati digitalne spretnosti na podlagi ustreznih usposabljanj, spodbujanje digitalne infrastrukture, digitalizacije poslovnih procesov, proizvodov ter krepitev zakonodajnega okvira v zvezi s tem. Slovenija se strinja, da Evropa potrebuje računalniško, oblačno in podatkovno infrastrukturo, ki jo zahteva vodilna vloga na področju umetne inteligence. Pri tem Slovenija poudarja potrebo po tem, da te infrastrukture ne bodo zgolj vzpostavljene, temveč tudi evropskega izvora, kar bi povečalo tehnološko suverenost EU na področju gradnikov strojne opreme, zlasti polprevodnikov, kar je v celoti v duhu tretje preobrazbene zahteve za spodbujanje konkurenčnosti - zmanjševanje velike odvisnosti in povečanje varnosti. Slovenija se zavzema tudi za varno, odgovorno in etično uporabo umetne inteligence, ki lahko izboljša kakovost in učinkovitost javnih storitev ter prispeva k večji konkurenčnosti države v digitalni dobi.

Za krepitev evropske konkurenčnosti je ključnega pomena tudi poenostavitev zakonodaje in odprava administrativnih bremen. Slovenija pozdravlja vse napore za čim bolj jasno, enostavno, predvidljivo in manj obremenjujočo zakonodajo, ki bo zagotavljala pravno gotovost za podjetja in državljane. Pozdravlja namero Komisije za zmanjšanje administrativnih bremen za vsa podjetja za 25 % ter podpira namen večjih ambicij pri zmanjševanju tovrstnih bremen za mala in srednje velika podjetja (za vsaj 35 %). V tej luči Slovenija pozdravlja pregled pravnega reda EU in delo na omnibus svežnjih, z namenom bistvenega zmanjšanja administrativnih in zakonodajnih bremen za podjetja, še posebej mikro, mala in srednja podjetja ter mala podjetja s srednje veliko tržno kapitalizacijo. Evropska podjetja potrebujejo za učinkovito poslovanje na notranjem trgu EU in na globalni ravni jasno, enostavno in predvidljivo zakonodajo z minimalnimi stroški, ki jim bo zagotovila pravno gotovost. Slovenija kljub vsemu meni, da naj bo uporaba omnibus pristopa zgolj izjema, in nikakor ne pravilo, kot je primer zdaj, ko z omnibusom vendarle omogočimo oz. pohitrimo odpravo ovir in s tem krepitev delovanja notranjega trga. Tako si je treba v bodoče prizadevati za ustrezno izvajanje in izvrševanje, da omnibusi ne bi bili potrebni.

V času delovnega kosila bo razprava tekla o zagotavljanju odpornosti evropske industrije ter o obrambnih zmogljivostih EU. Slovenija meni, da je zagotavljanje odpornosti EU industrije ena pomembnejših prednostnih nalog, da bi okrepili njen položaj na globalnih trgih. Spodbujanje povpraševanja po izdelkih, narejenih v EU je lahko eden od načinov za zmanjševanje odvisnosti EU od zunanjih dobaviteljev. Vendar gre za občutljivo vprašanje, ki se ga je treba lotiti na ustrezen, ciljno usmerjen način. Pri tem je potrebno zagotoviti spoštovanje EU pravil na področju konkurence, spoštovanje pravil WTO in ostalih mednarodnih obveznosti EU. Prav tako bo potrebno okrepiti ozaveščenosti podjetij in državljanov v zvezi s tem.

Za krepitev obrambnih zmogljivosti se mora EU osredotočiti na spodbujanje obrambnih projektov z visokim potencialom (višji TRL) in na njihovo uporabnost. Potrebno je bolje spodbuditi sinergije med znanji, tehnologijami in materiali, ki izhajajo iz raziskav iz razvoja, da bi s tem spodbudili inovacije in inovativne rešitve ter nastanek novih malih in srednje velikih podjetij, vključno z zagonskimi podjetji, prav tako pa tudi spin-out podjetij z velikim potencialom in dodano vrednostjo. Pri tem je pomembno zagotoviti dober dostop do javnega in zasebnega financiranja ter krepitev tehnološkega prenosa, kjer EU zaostaja za svojimi tekmeci.

1. **Sestava delegacije**

Predvidena delegacija je:

* mag. Dejan Židan, državni sekretar, Ministrstvo za gospodarstvo, turizem in šport (MGTŠ),
* mag. Karla Pinter, generalna direktorica Direktorata za notranji trg, MGTŠ,
* mag. Snežana Popovič, vodja Službe za evropske zadeve in mednarodno sodelovanje, MGTŠ.

1. **Okvirni predračun stroškov**

Gradivo nima večjih finančnih posledic na državni proračun. Stroški se krijejo iz proračunskih postavk proračunskega uporabnika, iz katerega so člani delegacije. Predvideni stroški prevoza, nočitve in drugi stroški znašajo približno 3.500 EUR.